Στη Μονάδα Ειδικών Λοιμώξεων(Μ.Ε.Λ.)του Γενικού Πανεπιστημιακού Νοσοκομείου Έβρου, στην Αλεξανδρούπολη, νοσηλεύεται από χθες το απόγευμα το πρώτο επιβεβαιωμένο κρούσμα κορωνοϊού.

Σύμφωνα με πληροφορίες του ΑΠΕ-ΜΠΕ πρόκειται για άνδρα, που διανύει τη δεκαετία των 40, κάτοικο Αλεξανδρούπολης, η κατάσταση της υγείας του οποίου χαρακτηρίζεται ως πολύ καλή.

Σημειώνεται πως, όπως προβλέπεται από τη διαδικασία περιορισμού εξάπλωσης του ιού, σε εξέλιξη είναι η «ιχνηλάτηση» των επαφών του ασθενούς, η οποία άρχισε από χθες το βράδυ και αμέσως μετά την επιβεβαίωση της προσβολής του από τον ιό.

Την Τρίτη το απόγευμα ανακοινώθηκε και το πρώτο επιβεβαιωμένο κρούσμα του Covid-19 στον Βόλο. Πρόκειται για έναν νεαρό 22 ετών, που νοσηλεύεται σε θάλαμο αρνητικής πίεσης στο Αχιλλοπούλειο Νοσοκομείο Βόλου.

Σύμφωνα με τις πληροφορίες, ο 22χρονος είχε ταξιδέψει στο Ηνωμένο Βασίλειο και μόλις επέστρεψε στον Βόλο παρουσίασε τα συμπτώματα του ιού.

Πηγή: ΑΠΕ – ΜΠΕ